google/wiki40b huggingface dataset:
Kuhliål

Beskrivelse

Fisken er åleformet med noe sammentrykte sider, og finnene er veldig små. Ryggfinnen begynner bak midten av kroppen, og gattfinnen et godt stykke bak dette igjen. øynene er dekket med transparent hud. Kroppen har 15-20 mørkebrune til svarte loddrette striper, og mellomrommene mellom dem er lakserød til gulaktig. Undersiden er lys.
Det er umulig å skjelne kjønnene utenom når leken pågår.
I gytetiden blir hunnen ofte svært bred før eggene legges. Det er ikke enkelt å få kuhliålen til å leke i akvarium, men når det er vellykket har man noen hundre grønnaktige egg blant røttene på flyteplanter.
Maksimal lengde er 10 cm. Fisken blir kjønnsmoden omtrent ved 7 cm lengde. Den har fire par med skjeggtråder rundt munnen.

Habitat, diett og relatert informasjon

Det naturlige habitatet til kuhliålen er sandbunnen på saktestrømmende elver og klare fjellbekker. De er sosiale fisk og finnes normalt i små grupper. De stimer ikke. 
De er sky og nattaktive, og holder seg nær bunnen. I naturen lever de i et tropisk klima, og foretrekker vann med en pH på 5,5 – 6,5, en hardhet på 5 dGH, og en temperatur på 24 – 30   °C).

Annet

I naturen leker fisken i grupper i veldig grunt vann. Kuhliålen lever på bunnen og graver seg ned i mykt underlag. 
Det vitenskapelige navnet Acanthophthalmus betyr noe slikt som «torn-øye», og kommer av at fisken har en pigg under hvert øye.

Akvaristikk

Kuhliålen blir ofte holdt i tropiske akvarier. Det er flere arter i slekten Pangio som er like i utseende og selges under samme navn, har lignende behov, og som alle passer utmerket for hjemmeakvarier. De er vanligvis hardføre, lever lenge, og kommer godt overens med sine artsfrender så vel som andre.
Hvis substratet er finkornet, kan Pangio-arter grave seg ned i bunnen og bli der i lange perioder, mens de kun kommer fram om natten for å finne mat.
Kammerjunker (kake)

En kammerjunker er en liten søt, krydret småkake som i Danmark spises som garnityr til kærnemælkskoldskål og fruktsupper.
Kaken har navn etter den tidligere hofftittelen kammerjunker, som var i bruk i Danmark fra Frederik IIs regjeringstid til 1947 og som også ble brukt i Norge og andre land. Tittelen ble visstnok aldri riktig ansett som særlig beundringsverdig, og de senere kakene ble heller aldri regnet for riktige kaker eller tvebakker. 
Kammerjunkerne fremstilles av en deig av mel, fettstoff, egg, salt, sukker og bakepulver. Av deigen formes det ruller som først forbakes, deretter skjæres de i skiver for til sist å bli bakt ferdige.
Irish Open (golf)

Dubai Duty Free Irish Open er en golfturnering på Europatouren som spilles hvert år i mai i Irland. Den arrangeres uken før Europatourens «hjemmeturnering» på Wentworth, BMW Championship, noe som medfører at startfeltet ofte er sterkt.
Skyr

Skyr (uttales ski:r på islandsk, sjy:r eller sjø:r på norsk) er et fettfritt meieriprodukt med lange tradisjoner i islandsk og norsk kultur. Produktet kan minne om yoghurt, men har en tykkere konsistens. Skyr har en litt syrlig melkesmak med et snev av gjenværende sødme, og leveres i smakstilsatte varianter på linje med fruktyoghurt for å øke sin appell hos forbrukerne. Skyr® er et registrert varemerke som tilhører Kavli Holding AS og produseres og selges av Q-Meieriene. I tillegg til ordmerket Skyr, er også figurmerker med ordene Q Skyr® registrert hos Patentstyret.

Produksjonen

Skyr blir laget av skummet melk som pasteuriseres ved høy temperatur. Etter kjøling til ca. 35 grader blir en blanding av melkesyrebakterier tilsatt. Denne blandingen er særegen for Skyr. Etter 15–20 timers fermentering blir den syrnede melken varmebehandlet og filtrert. Slik får man ut ostestoffet av melka. Ostestoffet gjennomgår så nok en varmebehandling og den ferdige skyren kjøles ned for fylling i beger og deretter lagring.

Historie

Landnåmsmennene tok med seg skyr fra Norge da de bosatte seg på Island for over 1100 år tilbake. Siden den gang har kunnskapen om og tradisjonene med skyr blitt borte i det meste av Skandinavia, men lever i beste velgående på Island og deler av vestlandet. Tradisjonen med hjemmelaget skyr/skjør holdt seg på nordvestlandet til midten av 1900-tallet. Den norske uttalen er sjy:r eller sjø:r.
Skyr er en populær ingrediens i islandsk mat, og serveres tradisjonelt kald, toppet med fløte og sukker. Det brukes også blant annet i en tradisjonell islandsk rett kalt hræringur (som betyr «rørt» eller «laget ved røring») som består av omtrent lik mengde Skyr og grøt. Den serveres ofte som dessert med syltetøy eller frukt, eller med korn til frokost. Retten holder seg godt uten kjøling, noe som gjør den til god proteinrik turmat. I dag selges det mer skyr enn yoghurt på Island.
I 2009 lanserte Q-Meieriene den første norskproduserte skyr i norske dagligvareforretninger.
Sør-Preussen

Sør-Preussen (tysk Südpreußen; polsk Prusy Południowe) var en provins i Kongedømmet Preussen fra 1793 til 1807. Den ble opprettet fra de annekterte områdene etter den andre delingen av Polen og inkluderte regionene Stor-Polen og Masovia. Hovedstaden i provinsen var Warszawa, som ble lagt til i 1795 etter den tredje delingen. Provinsen ble imidlertid administrert av Generaldirektoratet (General-Direktorium) i Berlin. I 1806 hadde provinsen 1 503 508 innbyggere. 
Sør-Preussen utgjorde områdene mellom prøyssisk Schlesien, distriktet Netze og elvene Wisła og Pilica. Det var videre delt inn i Kammerdepartementet Posen (Poznań), Kalisch (Kalisz) og Warschau (Warszawa).
Tyske kolonister ble invitert til å slå seg ned i provinsen. De som slo seg ned i adelshusene ble kalt Hauländer, mens de som slo seg ned på kongen sine landområder ble kalt Kolonisten.
Etter Napoléon Bonaparte sin seier i den fjerde koalisjonskrigen og den storpolske oppstanden i 1806 ble området Sør-Preussen en del av Hertugdømmet Warszawa, en fransk klientstat etter freden i Tilsit i 1807. Etter Wienerkongressen i 1815, ble det delt mellom det prøyssiske Storhertugdømmet Posen og Kongress-Polen, en del av Det russiske keiserdømmet.
Metaanalyse

Metaanalyse er innen statistikk å sammenstille eller sammenligne resultater fra flere tidligere empiriske undersøkelser. Metaanalyser summerer tidligere forskning om et fenomen. Formålet er å kombinere enkeltstudier for å få en bedre og sikrere helhetsbilde over forskningen. En annen grunn er for å finne årsaker til at konklusjonene i enkeltstudier kan avvike. Grunnprinsippet i metaanalyser er å finne en felles måleenhet på tvers av underdersøkelsene for deretter å vekte gjennomsnitt av forskningsundersøkelsene som inngår. Vanligvis vektes det etter utvalgsstørrelse (for eksempel antall pasienter i undersøkelsen). Felles måleenhet er gjerne effektstørrelse.
Når det gjennomføres en metaanalyse må en først velge hvilke kvalitetskriterier en skal bruke for å søke etter og velge hvilke undersøkelser som skal inngå, hvordan håndtere manglende data og hvilke statistiske metoder som skal brukes i analysen. En vanlig feilkilde i metananlyser er publikasjonsbias, som tendensen til undersøkelser med positivt (ønsket) resultat har større sannynlighet for å bli publisert og dermed inngå i senere metaanalyser.
En metaanalyse kan for eksempel undersøke hvor godt en bestemt medisinsk behandling virker ved statistisk analyse av resultater fra flere randomiserte kliniske forsøk, som er presentert i publiserte vitenskapelige artikler. De mest kjente publiseringsstedene for metaanalyser er i medisinske tidsskrifter og i Cochrane Library. Ofte brukes betegnelsen systematiske oversikter, (systematic review") om slike rapporter. Et systematisk oversikt rangeres som det ypperste av medisinsk forskning.
Ordet er avledet fra meta og analyse.
I Norden ivaretas mange metaanalyser gjennom Det nordiske Cochrane-senteret, som er plassert i København.
Metastudie brukes ofte på norsk om metaanalyse. Nasjonalt informasjonssenter for alternativ behandling NIFAB bruker metastudier fra The Cochrane Library som kilde til informasjon om kunnskapsstatus på effekten av alternative behandlingsmetoder . Meta-forskning brukes også om metaanalyse i Norge .
David Chappelle

Biografi

Chappelle begynte med stand-up allerede på barneskolen. Hans inspirasjon kom fra favorittkomikerne hans, slik som Richard Pryor. 
I 1992 opptrådte Chappelle på TV for første gang, på Def Comedy Jam. I løpet av det neste året hadde han sin første filmrolle, i Robin Hood - Helter i strømpebukser som «Ahchoo», og senere i Agentenes blues som «Ozzie». Mellom 1994 og 1997 besto Chappelles karriere av TV-opptredener, små stand-upshow og lavbudsjettfilmer. Denne perioden fikk han sin første mulighet til å lage sitt eget TV-show, The Dave Chappelle Project, men pilotepisoden ble ikke plukket ut av TV-kanalen. Han hadde også en rolle i 1996-versjonen av Den helskrudde professoren.
I 1998 nådde Chappelles karriere og liv et vendepunkt etter at han hadde hovedrollen i komediefilmen Half Baked, som han skrev sammen med Neal Brennan, og også var med å produsere. Filmen handler om eventyrene til en gjeng hasjhoder, og har siden blitt en kultfilm. Det samme året konverterte Chappelle til islam. Han fortalte Time magazine at han ikke ønsket å diskutere religionen sin offentlig på grunn av at han ikke ønsket at folk forbandt religionen med ham og hans feil
I 2003 debuterte Chappelle med sitt eget ukentlige TV-show på Comedy Central, Chappelle's Show. Showet parodierer flere aspekter ved amerikansk kultur, inkludert raseavhengige stereotyper. Dette, kombinert med Chappelles kjappe kommentarer om samfunnet og politikken, hjalp til at serien ble en kritisk og kommersiell suksess. Etter at sesong 2 var over var den et av de mest sette seriene på det amerikanske kabelnettet, og det nest mest sette programmet på Comedy Central, nest etter South Park.
Ølmonopol

Ølmonopol er en ordning hvor omsetning av vanlig og sterkere øl, er begrenset til egne kommunale eller private ølutsalg. Norges siste ølmonopol ble nedlagt i 2012.
Formålet med egne ølutsalg er blant annet å holde drikkevarer atskilt fra næringsmidler og dagligvarer og å føre bedre kontroll med salget. Sine fremste tilhengere har ølmonopolet på deler av Sørlandet og Vestlandet, samt i Nordland fylke.
I begynnelsen av 1990-årene, hadde over seksti kommuner ølmonopol med kommunale eller private utsalg. Deretter har antallet sunket. I årene 2000–2005, hadde under tjue kommuner fortsatt ølmonopol. I årene 2005–2010, var det rundt seks kommuner igjen. I 2012 ble det siste ølmonopolet lagt ned i Fauske.
Grima (øy)

Grima er ei øy rett nord for Byrknesøyna i Gulen kommune. Mellom Grima og Byrknesøy går det en smal øst-vestgående naturlig kanal, søndre Grimesund. Langs vestsida av Grima går en nord-sørgående smal kanal som heter Svartsundet.
I 1689 brant alle husene på to bruk på øya Grima ned til grunnen.
Robert Laxalt

Biografi

Robert Laxalt begynte sin karriere som journalist i United Press før han startet sitt eget nyhetsbyrå i Nevada på 1950-tallet.
I 1957 ga han ut sin første og mest kjente bok, Sweet Promised Land. Den var basert på historien til hans far Dominique og hans tilbakevendelse til Baskerland etter 47 år som innvandrer i Nevada. Boken ble tatt særlig godt imot i områdene rundt Nevada og de nærliggende statene.
Laxalt arbeidet også som konsulent med baskisk kultur som område for Library of Congress og bidro til å starte The Basque Studies program ved Universitetet i Nevada. Han grunnla også forlaget University of Nevada Press som senere ga ut nesten alle hans bøker.
Broren Paul Laxalt var guvernør i Nevada og senator USAs kongress for det republikanske partiet.
Jeremy Robøle

Filmografi

Sinus  (2005) – sort komedie fra et Oslo sett litt på skakke – distributør Oro Film
Implosjon

Implosjon er en prosess der objektet destruktivt komprimeres eller kollapser innover. Implosjon er en motsats til eksplosjon og innebærer at materie og energi konsentreres. Et eksempel på implosjon er et billedrør med lavt innvendig trykk som sprekker eller en undervannsbåt som knuses utenfra av høyt vanntrykk.

Kjernefysiske våpen

I et atomvåpen med implosjonsladning, vil en kule av plutonium eller uran imploderes av et omkringliggende kuleformet arrangement av sprengladninger. Dette øker tettheten 2 til 4 ganger, og resulterer i en kjernefysisk eksplosjon. I enkelte typer atomvåpen vil denne igjen trigge en forladning som komprimerer en blanding av Deuterium-Tritium og forårsake kjernefysisk fusjon.

Fluiddynamikk (strømningsfysikk)

Kavitasjon er en implosjonsprosess der f.eks en propell skaper områder med kortvarig lavt trykk i en væske. Når trykket faller under damptrykket ved konstant temperatur oppstår dampbobler som raskt kollapser. Denne implosjonen skaper lokalt høye akustiske lydtrykk som kan føre til lokal overflatesplintring og rask erosjon av propeller og turbiner. Lignende problemer oppstår når væske strømmer med høy hastighet f.eks. i trykksjakter, luker og overløp i vannkraftverk

Kunst

Innen kunsten brukes begrepet implosjon om grafiske effekter som minner om fysisk implosjon. I kunsten går uttrykket over fra at innholdet beskriver noe eksternt til å bli selvrefererende, å sette egen form og eget uttrykk i fokus. I overført betydning brukes begrepet om mennesker og sivilisasjoner som har mistet troen på seg selv og blir innoverfokusert.
Vinn på minuttet

Vinn på minuttet er et norsk gameshow som gikk på TV 2 fra 2011. Programleder var Carsten Skjelbreid.
Spillet går ut på at en deltager skal utføre oppgaver med stigende vanskelighetsgrad. Deltageren har ett minutt på å løse hver av disse praktiske utfordringene. Klarer deltakeren alle de ti oppgavene vinner han én million kroner. Deltakeren har tre "liv". Taper han en oppgave mister han et liv, og så lenge deltakeren har flere liv igjen får han et nytt forsøk. Undervegs er det to «sikringer». Den første er på 50 000 kroner. Klarer deltakeren å oppnå dette trinnet er han sikret denne pengepremien uansett hvordan det går videre i spillet. Deltakeren kan avbryte spillet og ta med seg de opptjente pengene før en ny oppgave blir presentert. De ulike oppgavene som deltakeren skal opp i blir presentert og demonstrert av en datamaskin.
Det var Rubicon TV som produserte programmet for TV 2, og produsent var Stein Johnsen.
Konseptet finnes også på svensk.
Norsk Luftfartsmuseum

Utstillingene

Norsk Luftfartsmuseums utstillinger forteller historien om luftfart, med fokus på den norske historien fra begynnelsen og fram til i dag.
I utstillingen finnes blant annet fly som Supermarine Spitfire, F-5 Freedom Fighter, CF-104 Starfighter, Junkers Ju 88, spionflyet U-2, Junkers Ju 52, Twin Otter og Fokker F.28.
Museet har eget verksted for restaurering av fly, og mange av flyene i utstillingen er restaurert her. Hvis man er spesielt interessert er det mulig å kontakte museet på forhånd og be om å få besøke restaureringsverkstedet. I tillegg har museet, i samarbeid med Bodø Luftfartshistoriske Forening og andre samarbeidspartnere, berget og samlet inn flere gamle flyvrak, og vrakdeler fra både fjell og under vann.

Strid om lokaliseringen

Det var lenge strid om hvor museet skulle ligge. Miljøet rundt Forsvarets flysamling på Gardermoen ønsket å bygge museet der, mens miljøet i Bodø ønsket å lokalisere museet i Bodø. 31. mars 1992 vedtok Stortinget at det skulle bygges ett felles museum for sivil og militær luftfart i Bodø.

Beliggenhet

Norsk Luftfartsmuseum ligger i Bodø i Nordland fylke, omtrent halvannen kilometer fra Bodø sentrum. Bodø videregående skole avd. flyfag har lokaler i samme bygg.
Adam Czerniaków

Liv og virke

Adam  Czerniaków utdannet seg til ingeniør, og underviste ved den jødiske samfunns skole i Warszawa. 
Fra 1927 til 1934 var han medlem av kommunestyret i Warszawa, og i mai 1930 ble han valgt inn til den polske senatet. 
Den 4. oktober 1939, få dager etter byens overgivelse til nazistene ble han gjort til leder av det 24 medlemmer store Judenrat, og han ble gjort ansvarlig for å implementere alle nazistenes ordrer i det jødiske samfunnet i Warszawaghettoen. I 1942 begynte de tyske myndighetene å gjøre forberedelser til masse-deportasjoner av jødene fra ghettoen i Warszawa til den nybygde utryddelsesleiren Treblinka. I juli 1942 ble de jødiske lederne av ghettoen beordret til å lage lister over alle jøder og kart over alle boliger i ghettoen hvor det bodde jøder. Jøder som arbeidet i nazistenes fabrikker, jødiske sykehus-ansatte og medlemmer av det jødiske ghetto-politiet med deres familier slapp å bli deportert østover i første omgang.
Czerniaków førte dagbøker fra september 1939, og frem til sin dødsdag i juli 1942. Disse dagbøkene ble offentliggjort i 1979, og de ble oversatt til engelsk. Hans kone overlevde krigen og tok vare på alle dagbøkene hans. Ekteparets eneste sønn kom seg unna til sovjetisk territorium, men han skal ikke ha overlevd verdenskrigen. Czerniaków ble gravlagt ved en jødisk kirkegård i Warszawa. Filmen Uprising fra 2001 tok for seg de jødiske motstandskampene i 1943, og skuespiller Donald Sutherland hadde rollen som Adam Czerniaków.
De forente arabiske emirater under VM i friidrett 2013

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Song Networks

Song Networks var et svensk teleselskap som hadde basis i selskapet Tele1 Europe som ble grunnlagt i 1995. Selskapet ble børsnotert i 2000, startet samme år utbygging av fibernett. Selskapet skiftet navn til Song Networks i 2001 og kjøpte Euroringen av konkursboet til Enitel i 2002. Song Networks hadde på dette tidspunktet mesteparten av sin aktivitet i Sverige og Finland, men også en del i Norge.
I november 2004 ble selskapet kjøpt opp av danske TDC, etter en budkamp mellom TDC og Tele2 samme høst.
Straumsnes (Narvik)

Straumsnes,  er ei bygd i Narvik kommune i Nordland. Bygda ligger ved Rombaksfjorden, cirka en mil øst/nordøst for Narvik sentrum, og omfatter Fagerjord, Sletta, Ytre Straumsnes, Øvre Straumsnes, Indre Straumsnes og Klubnes med et samlet innbyggertall på 269. Straumsnes stasjon er stoppested på Ofotbanen.
Bygdas navn har sitt opphav fra Straumen, som er den trange delen av Rombaksfjorden mellom Sørnesodden og Langstrandodden, hvor Rombaksbrua krysser. Straumen hadde tidligere navnet Strømmen, og bygdas navn ble stavet Strømsnes. I forbindelse med rettskrivningsreformen på begynnelsen av 1900-tallet ble skrivemåten Straumsnes etablert, og denne stavemåten har vært benyttet, uten unntak, siden 1920-tallet som for eksempel i Straumsnes stasjon, Straumsnes skole, Straumsnesveien og poståpneriet som benyttet stempelet «Straumsnes i Ofoten».  Bygdas offisielle navn, godkjent av kommunen, var derimot Strømsnes fra 1972 til 2017. 1. november 2017 ble stavemåten Straumsnes godkjent av kommunen.
Ambassadors Theatre

Ambassadors Theatre (tidligere New Ambassadors Theatre) er et teater i Londons West End på West Street, nær Cambridge Circus på Charing Cross Road i City of Westminster. Det er et av de minste av West Ends teatre, med plass til maksimum 195 i the Dress Circle og 251 i the Stalls.
Det ble åpnet 5. juni 1913.
Skatteankestyrelsen

Skatteankestyrelsen er et direktorat under Skatteministeriet som forbereder saker som skal avgjøres av skatteankenevndene, vurderingsankenevndene, motorankenevndene og Landsskatteretten. I visse saker treffer Skatteankestyrelsen selv avgjørelse. Skatteankestyrelsen er organisert i en rekke enheter med hver deres fagområde og et sekretariat med administrative oppgaver.

Skatteankenevnder

Skatteankenevndene treffer avgjørelse i saker om personers innkomstskatt. Skatteankenevndene avgjør saker på møter, og klageren har rett til et møte med skatteankenevnden innen det treffes avgjørelse i saken.

Vurderingsankenevnder

Vurderingsankenevndene treffer avgjørelse i saker om vurdering av fast eiendom. Vurderingsankenevndene avgjør saker på møter, og klageren har rett til et møte med vurderingsankenevnden innen det treffes avgjørelse i saken.

Motorankenevnder

Motorankenevndene treffer avgjørelse i saker om verdifastsettelse av kjøretøyer. Motorankenevndene avgjør saker på møter, og klageren har rett til et møte med motorankenevnden innen det treffes avgjørelse i saken.

Landsskatteretten

Landsskatteretten er Danmarks øverste administrative klageinstans på skatteområdet. Landsskatteretten behandler klager vedrørende skatter, særavgifter, toll og merverdiavgift. Landsskatteretten behandlet i 2011 4 440 klager. Herav var 1 353 saker innkomstsaker og 829 merverdiavgift-, særavgift- og tollsaker. Den gjennomsnittlige saksbehandlingstiden er litt over syv måneder. Ca. 300 saker av Landsskatterettens kjennelser innbringes årlig for domstolene.
Utroskap

Utroskap er et begrep som generelt betegner det å ikke være tro mot et løfte eller en forpliktelse. Begrepet brukes både i forbindelse med mellommenneskelige forhold, for eksempel ekteskapsbrudd, i arbeidsforhold og i sammenheng med økonomiske forpliktelser.
Personer med narsisstiske og antisosiale personlighetstrekk er mer tilbøyelige for å være utro enn andre.

Utroskap i ekteskap og liknende relasjoner

Begrepet har en spesifikk betydning i forhold til ekteskapsløfte og kan også brukes i forbindelse med forlovelse, samboerskap og andre, varige kjærlighetsforhold hvor troskap er en del av de pålagte, forventede eller avtalte rammer og forutsetninger. I disse sammenhengene innebærer utroskap det å ha samleie med en annen enn vedkommendes ektefelle, samboer, kjæreste eller partner, det som i Bibelen tidligere ble kalt hor (blant annet i det sjette bud, som på norsk før lød  «Du skal ikke drive hor», men som i dag er endret til «Du skal ikke bryte ekteskapet»), altså ekteskapsbrudd.
På 1600- og 1700-tallet var utroskap ikke bare brudd på kirkens lover, men også en kriminell handling i lovens forstand. Forbrytelsen ble kalt leiermål (samleiesak) og ble hardt straffet, blant annet med høye bøter, tvangsarbeid, men også dødsstraff kunne være aktuelt ved gjentakelser.
Ifølge § 209 i straffeloven av 1902, slik den lød inntil den ble opphevet i 1927, kunne gifte personer som hadde samleie med andre enn sin ektefelle, straffes med fengsel i inntil tre måneder.
Frem til 1991 kunne en ektefelle kreve skilsmisse ved dom om den andre ektefellen hadde vært utro.
I dag er utroskap ikke lenger et offentlig eller kirkelig anliggende, men først og fremst et moralsk eller etisk spørsmål for den enkelte. For mange blir løgnene og sviket som er forbundet med utroheten, årsak til brudd.

Økonomisk utroskap

Straffelovens bestemmelser om økonomisk utroskap rammer den som forsømmer en annens anliggender som vedkommende styrer eller har tilsyn med, eller handler mot den annens interesser. Videre kreves det vinningshensikt eller skadehensikt for domfellelse. Vinningen må ha vært uberettiget, det vil si at lovbestemmelsen ikke bare inkluderer handlinger som er uttrykkelig forbudt ved lov, arbeids- eller oppdragsavtale eller andre bestemmelser, men også omfatter vinning ved handlinger som ut fra en helhetsvurdering må anses som illojale mot fornærmede. 
Straff for utroskap og grov utroskap reguleres av  §§ 275 og 276 i straffeloven av 1902. Strafferammen for økonomisk utroskap er fengsel inntil tre år. Under særdeles formildende omstendigheter kan domfelte ilegges bot alene. Strafferammen for grov økonomisk utroskap er fengsel inntil seks år.
Mayfield-demningen

Mayfield-demningen er en demning med vannkraftverk beliggende i Lewis County, delstaten Washington i det vestre USA. Den regulerer Cowlitz River som er en sørvestlig sideelv i Columbia River, og skaper Mayfieldsjøen (Lake Mayfield). 
Kraftverket har en installert produksjonskapasitet på 162 – 164 MW, fordelt på fire turbiner. Demningen er 260 m lang og 56 m høy. Operatør er Tacoma by. Utbyggingen skjedde fra 1960 til 1963.
Otto Erich Deutsch

Liv og virke

Deutsch studerte kunsthistorie og litteratur ved Universität Wien og Karl-Franzens-Universität Graz, senere ble han assistent ved det kunsthistoriske instituttet ved universitetet i Wien og bibliotekar i Anthony van Hobokens musikkarkiv. Deutsch var jøde, og for å slippe unna nazistenes forfølgelse bodde han og familien i eksil i Cambridge fra 1939 til 1951, deretter vendte han tilbake til Wien.
Deutsch utarbeidet den første fullstendige fortegnelsen over Franz Schuberts verker, Deutsch-Verzeichnis (på engelsk i 1951, ny utgave på tysk i 1978), og utforsket i tillegg Wolfgang Amadeus Mozart og Georg Friedrich Händel. Han regnes som en av 1900-tallets mest betydelige musikkvitere.